tttarun/llama2_hindi huggingface dataset:
आप किसी ज़िले में ज़िलाधिकारी के पद पर कार्यरत हैं। विश्वसनीय सूत्रों से आपको यह जानकारी मिलती है कि आपके कार्यक्षेत्र के अंतर्गत किसी गाँव में सामूहिक रूप से बाल-विवाह का आयोजन होने वाला है। बाल-विवाह आयोजित कराने में समाज के कुछ प्रतिष्ठित एवं राजनीतिक पहुँच रखने वाले लोगों के साथ कुछ गरीब एवं लाचार लोग भी शामिल हैं। पूर्व में भी ऐसी घटनाएँ हुईं थीं जिन्हें रोकने में असफल होने पर प्रशासनिक ईकाइयों की काफी आलोचना की गई थी। ध्यातव्य है कि इस गाँव की पृष्ठभूमि ऐसी है कि छोटी-छोटी बातों पर भी उग्र व हिंसक प्रदर्शन करने लगते हैं। इस घटना को रोकने के लिये आपके पास कौन-कौन से विकल्प हैं?
उत्तर :
उपरोक्त घटना के आलोक में निम्नलिखित विकल्पों पर विचार किया जा सकता है-
1. घटना के विश्लेषण से यह ज्ञात होता है कि यह दो व्यक्तियों के अधिकारों (मानवाधिकार) के उल्लंघन का मामला है, जो कि कानूनी रूप से भी स्वीकृत नहीं है। अतः बाल-विवाह के आयोजन को रोकना ही हमारा प्राथमिक उद्देश्य होगा। अतः इस परिस्थिति में ‘नैतिक अनुनयन’ (Ethical persuation) का सहारा लेकर बाल-विवाह कराने वाले अभिभावक से संपर्क स्थापित कर बाल-विवाह के दुष्परिणाम को बताकर उन्हें इस आयोजन को रोक देने की अपील करूँगा।
2. चूँकि, इस आयोजन में समाज के प्रतिष्ठित व राजनीतिक पहुँच रखने वाले लोग भी शामिल हो रहे हैं। अतः उनसे भी संपर्क स्थापित कर यह बताने का प्रयास करूँगा कि आप जिस आयोजन में हिस्सा लेने जा रहे हैं, वह एक कानूनन अपराध है। उन्हें यह बताने का प्रयास करूँगा कि आप समाज के प्रतिष्ठावान चरित्र हैं, समाज के अन्य लोग आप ही के कदमों का अनुसरण करते हैं, अतः आप बाल-विवाह के दुष्परिणाम को बताकर अभिभावकों से इसे अविलंब रोकने की अपील करें। इससे समाज में आपकी गरिमा और भी बढ़ेगी। 
3. चूँकि, उपर्युक्त दोनों विकल्प अनुनयन पर आधारित हैं। अतः यह संभावना है कि अभिभावक उसे मानने से इनकार कर दे। अतः तीसरे विकल्प के रूप में कानूनी कार्यवाही का सहारा लेना पड़ेगा। इस क्रम में आयोजन में शामिल व्यक्तियों को चिह्नित कर उपयुक्त कार्रवाई की जाएगी।
4. चूँकि गाँव की पृष्ठभूमि छोटी-छोटी बात पर उग्र व हिंसक प्रदर्शन करने की है, अतः सुरक्षा संबंधी सावधानी को भी ध्यान में रखना होगा। यदि कानूनी कार्यवाही के दौरान (गिरफ्तारी आदि के क्रम में) उग्र व हिंसक वारदातें होती हैं तो बल-प्रयोग के लिये भी तैयार रहूँगा।
5. इसके अतिरिक्त, बाल-विवाह में शामिल नाबालिगों को एकत्र कर उन्हें निश्चित आयु सीमा के उपरांत ही विवाह करने की सलाह दूँगा और संगोष्ठियों, शिविरों के आयोजन के माध्यम से बाल-विवाह के सामाजिक, आर्थिक व जौविक दुष्परिणाम को लोगों तक पहुँचाने का प्रयास करूँगा, जिससे समाज द्वारा बाल-विवाह को हतोत्साहित किया जाए। साथ ही प्रशासन के प्रति भी लोगों में विश्वास बहाल हो।
आत्महत्या के प्रयास को अपराध नहीं माना जाना चाहिये क्या आप सहमत हैं। इसमें कौन-से नैतिक मुद्दे शामिल है?
उत्तर :
भारतीय दंड संहिता की धारा 309 के अनुसार आत्महत्या को अन्य अपराधों की तरह माना गया है किंतु वर्तमान में न केवल माननीय सर्वोच्च न्यायालय के नज़रिये में परिवर्तन हो गया है अपितु दुनिया के अधिकांश लोकतांत्रिक और विकसित देशों में आत्महत्या को अपराध नहीं माना जाता है। इसके दो पक्ष हैं- पहला, अपराध मानने से वह आत्महत्या के लिये प्रेरित नहीं होगा। दूसरा, अपराध मानने का नुकसान यह है कि जो पहले से ही मानसिक रूप से परेशान है, वह और परेशान होगा तथा आत्महत्या के लिये प्रेरित होगा। 
आत्महत्या के प्रयास को अपराध न मानने के पीछे निम्नलिखित तर्क दिये जाते हैं-
वर्तमान में बहुत सारी मनोवैज्ञानिक रिपोर्ट्स में यह साबित हो चुका है कि आत्महत्या का प्रयास करने वाले व्यक्ति मानसिक रूप से डिसऑर्डर का शिकार होता है। इसलिये व्यक्ति को मनौवैज्ञानिक परामर्श लेना चाहिये और उसे सुधार का मौका देना चाहिये। 
मानवीय दृष्टि से यह अपराध नहीं होना चाहिये, क्योंकि अपराधी का आशय अपराध करना नहीं था। वह तो उसकी क्षणिक आवेग की स्थिति थी।
सभी धर्मों में आत्महत्या या अपराधवोध से ग्रसित व्यक्ति, जो आत्महत्या करना चाहता है, के लिये सुधार का प्रावधान है।
कुछ रिपोर्ट्स यह भी बताती हैं कि जैसे ही उस व्यक्ति को सज़ा मिलती है, वैसे ही उस व्यक्ति के अंदर अपराधबोध की भावना बढ़ती है और आत्महत्या के लिये उसके प्रयास की तीव्रता और बढ़ जाती है। 
उपरोक्त बिंदुओं को ध्यान में रखते हुए सरकार ने मेंटल हेल्थकेयर एक्ट-2017 के तहत आत्महत्या के प्रयास को अपराध की सूची से अलग कर दिया गया है। पीड़ित को मानसिक चिकित्सा, रिहैबिलिटेशन सेंटर इत्यादि भेजने की व्यवस्था की गई है। इसकी सिफारिश द्वितीयक प्रशासनिक आयोग एवं विधि आयोग ने भी की थी। आत्महत्या को अपराध घोषित करने में मानवीय, मनोवैज्ञानिक रुग्णता एवं अपने परिवार के भविष्य इत्यादि जैसे नैतिक मुद्दे भी शामिल हैं।
"नैतिक कथन महज एक दिखावा है। ये बाह्य रूप से भले ही सुंदर प्रतीत होते हैं लेकिन अंदर से खोखले होते हैं।" टिप्पणी करें-
उत्तर :
नैतिक कथन किसी व्यक्ति के लिये अपनी गतिविधियों व व्यवहार को संचालित करने में एक आदर्श सिद्धांत व मूल्य की भाँति कार्य करता है। इसी तरह किसी संगठन के लिये नैतिक कथन सिद्धांत का एक समुच्चय होता है जो उस संगठन को अपने कार्यक्रमों, नीतियों एवं निर्णय लेने की प्रक्रियाओं को आसान बनाकर दिशा-निर्देश के रूप में कार्य करता है। इसके अतिरिक्त ये संगठन की प्रतिष्ठा एवं उत्पादकता के लिये भी एक महत्त्वपूर्ण उपकरण होते हैं।
भारतीय समाज में ‘ईमानदारी सर्वश्रेष्ठ नीति है’ एक सर्वप्रचलित नैतिक कथन है। इस तरह ‘ईमानदारी’ को भारतीय समाज का एक महत्त्वपूर्ण आचरण माना जाता है। यदि कोई व्यक्ति ‘ईमानदारी’ को त्यागकर बेईमानी या अन्य अनैतिक आचरण को अपनाता है, तो वह समाज में परित्यक्त की भाँति जीवन व्यतीत करता है। समाज का प्रत्येक व्यक्ति उसे हेय दृष्टि से देखता है। उस व्यक्ति से समाज का भरोसा उठ जाता है, यदि वह व्यक्ति कभी समाज के लिये सही कार्य भी करता है, तो लोग उस पर विश्वास नहीं करते हैं।  
इस तरह, नैतिक कथन के चमकदार या खोखलेपन का संबंध उसे मनुष्य द्वारा कार्य-व्यापार में अपनाने या नहीं अपनाने से है। यदि कोई व्यक्ति किसी नैतिक कथन से प्रभावित होकर कार्य करता है, तो वह कार्य समाज में एक प्रतिमान स्थापित करता है। उदाहरण के लिये महात्मा गांधी द्वारा सत्य, अहिंसा व सत्याग्रह से प्रेरित होकर किया गया कार्य भारत ही नहीं संपूर्ण विश्व के लिये ‘मील के पत्थर’ के रूप में स्थापित है।
व्यक्तित्व को प्रभावित करने वाले कारकों का संक्षित परिचय देते हुए इसमें रोल मॉडल की महत्ता बताएं। भारतीय युवाओं के विशेष संदर्भ में इस पर संक्षिप्त परिचर्चा करें।
उत्तर :
व्यक्तित्व के निर्धारक कारकों में हमारा परिवार, समाज, सामाजिक-आर्थिक-राजनैतिक पृष्ठभूमि, शिक्षण संस्थान तथा देश-काल की परिस्थितियाँ महत्त्वपूर्ण होती हैं। इन सभी कारकों का एक निश्चित समय में हमारे व्यक्तित्व पर निर्णायक प्रभाव पड़ता है और इसमें तो कुछ मूल्य वैसे हो जाते हैं जो शायद ही कभी परिवर्तित हो।
शुरुआती प्रभाव परिवार और इसमें भी विशेषकर माता-पिता, दादा-दादी एवं नाना-नानी का सबसे ज़्यादा रहता है। अगर संयुक्त परिवार में बचपन बीते तो सामूहिकता की भावना ज़्यादा रहती है। 
वहीं बाद में, समाज तथा अन्य कारकों का प्रभाव बढ़ता जाता है। जैसे- बहुलतावादी समाज में रहने वाले बच्चों में सहिष्णुता इत्यादि की भावना अधिक पाई जाती है। स्कूल एवं कॉलेज का माहौल युवा को सबसे ज़्यादा प्रभावित करता है जहाँ वे विभिन्न मूल्यों एवं संस्कृति के संपर्क में आते हैं और अपने से भिन्न या एक हद तक विपरीत मूल्यों से भी सामंजस्य बनाना सीख लेते हैं। 
रोल मॉडल की महता
रोल मॉडल वह व्यक्ति होता है जो किसी और के द्वारा आदरणीय और श्रद्धेय हो। वह ऐसा व्यक्ति होता है जिसकी तरह कई व्यक्ति या तो वर्तमान में या भविष्य में बनने की अभिलाषा रखते हैं। ये वैसे भी हो सकते हैं जिन्हें हम व्यक्तिगत रूप से जानते हैं जैसे- हमारे माता-पिता, शिक्षक या अन्य सम्मानीय व्यक्ति। या फिर जिन्हें हम व्यक्तिगत रूप से नहीं बल्कि उनके कार्यों की वज़ह से जानते हैं जैसे- कोई महान वैज्ञानिक, लेखक या अन्य कोई राजनेता इत्यादि। न्यूटन, अल्बर्ट आईंस्टीन, रामानुजम, सी.वी.रमन, जगदीश चंद्र बोस, महात्मा गांधी, पंडित नेहरू सचिन तेंदुलकर, अटल बिहारी बाजपेयी जैसे व्यक्तियों से लोग खासे प्रभावित हैं और ‘उनके ही जैसा’ बनने की तमन्ना रखते हैं।
ये व्यक्ति चेतन या अवचेतन रूप से हमारे व्यक्तित्व को एक निश्चित रूप में प्रभावित करते हैं। उदहारण के लिये- असफलता के समय हमें ‘थॉमस एडीसन’ के हजार प्रयोग विफल होने की गाथा साहस देती है तो, नेल्सन मंडेला का व्यक्त्वि एवं कृतित्व हमेशा सहिष्णु बने रहने की प्रेरणा देती है। सचिन तेंदुलकर का अनुशासन हमें अपने प्रोफेशन एवं संस्था का सम्मान करने की हमेशा प्रेरणा देती है।
भारतीय युवा एवं रोल मॉडल
भारतीय युवाओं के सामने आज-कल कोई रोल मॉडल न होने की बात की जाती है और जिसे युवाओं में भटकाव के रूप में भी परिभाषित किया जाता है।
वस्तुतः हमारे दिन-प्रतिदिन की घटनाएँ ऐसी आकार ले रही है जिसमें हमें प्रत्येक व्यक्ति स्वार्थी दिख रहा है चाहे वह चिकित्सक हो, शिक्षक, राजनीतिज्ञ या कोई बिज़नेस आइकन। इन सभी घटनाओं का युवा मस्तिष्क पर गंभीर प्रभाव पड़ता है। सबसे ज़्यादा चर्चा में रहने वाला राजनीतिक क्षेत्र है जिसमें नैतिकता का स्तर निरंतर गिर रहा है।
लेकिन इन कमियों के बावजूद हमारी विरासत गांधी, पटेल, नेहरू तथा कलाम की है और वर्तमान में भी डॉ. मनमोहन सिंह, प्रणव मुखर्जी एवं नरेंद्र मोदी जैसे नेता हैं जो अपने परिश्रम एवं राजनीतिक क्षमता से युवाओं के प्रेरणास्रोत हैं।
अन्य क्षेत्रों में डॉ कलाम, प्रोफेसर यशपाल, यू.आर. राव, डॉ. स्वामीनाथन जैसे व्यक्ति हैं जिन्होंने निःस्वार्थ भाव से देश को विज्ञान एवं तकनीक के शीर्ष पर पहुँचाया और आम लोगों के जीवन को सुलभ बनाया।
और इन्हीं सबसे प्रेरणा लेकर हमारी नई पीढ़ी कलाम जैसा सांइटिस्ट बनना चाहती है तो विश्वशरैया जैसा इंजीनियर, सचिन जैसा क्रिकेटर तो अमिताभ जैसा अभिनेता। ये सब हमारे रोल मॉडल हैं, जो हमारे समाज एवं देश को नई दिशा प्रदान कर रहे हैं।
एक अच्छे नेता में कौन-कौन से गुण होने चाहिये, आपको प्रभावित करने वाले कुछ प्रमुख नेताओं के गुणों को बताते हुए उत्तर दें।
उत्तर :
सामान्य शब्दों में कहा जाए तो नेता वह है जो नेतृत्व प्रदान करता है, राजनीतिक नेता लोगों के लिये शिक्षकों की तरह होते हैं, जिस पर समाज की बुराइयों को समाप्त कर उसे सही रास्ते पर ले जाने की जिम्मेदारी भी होती है। एक अच्छे नेता में निम्नलिखित गुण अपेक्षित हैं-
आत्मविश्वास
निर्भयता/साहस
धैर्य
उदार-व्यक्तित्त्व
ऊर्जावान
दूरदर्शिता 
ईमानदारी
करूणा एवं दया भाव
सहिष्णुता

प्रतिकूल परिस्थितियों में जिम्मेदारी वहन करने वाला।
बहुमत हमेशा सही नहीं हो सकता यह कभी-कभी अल्पसंख्यकों के स्वस्थ्य आवाज को भी दबा सकता है लेकिन अच्छा नेता इस समय बहुमत की उपेक्षा करते हुए भी निर्णय लेता है भले ही वह निर्णय अप्रिय लगे। संपूर्ण विश्व में कई ऐसे नेता  हुए जिन्होंने समाज व राष्ट्र को एक निश्चित दिशा प्रदान की हम कह सकते हैं कि वे सभी इन गुणों के धनी थे। उदाहरण के रूप में हम गांधी जी को देख सकते हैं कि कैसे प्रतिकूल परिस्थितियों में भी उन्होंने अपने आदर्शों से समझौता नहीं किया। अंग्रेजों के विरूद्ध संघर्ष में वे साहस व धैर्य का परिचय देते हुए अपने सत्य व अहिंसा के मार्ग पर डटे रहे।
इसी प्रकार बाबा साहेब अम्बेडकर के जीवन से भी हम बहुत कुछ सीख सकते हैं कि किस प्रकार उन्होंने आत्मविश्वास व निर्भयता का परिचय देते हुए तत्कालीन रूढ़िवादी समाज में छुआछूत व जात-पात के विरूद्ध जीवनपर्यंत संघर्ष किया।
लोगों से जुड़ना भी नेता का एक महत्त्वपूर्ण गुण है जिसे हम एपीजे अब्दुल कलाम से सीख सकते हैं सामान्य जनप्रतिनिधियों व बच्चों के साथ उनके प्रत्यक्ष संवाद के लिये उन्हें लोगों का राष्ट्रपति (People's president) कहा जाता था।
नोटः उत्तर में लालबहादुर शास्त्री, नेल्सन मंडेला, मार्टिन लूथर किंग जैसे राजनीतिक नेताओं के उदाहरणों का उपयोग ईमानदारी और अखंडता का समर्थन करने के लिये कर सकते हैं।
किन परिस्थितियों में आपको लगता है कि झूठ बोलना उचित है? क्या इन परिस्थितियों में झूठ बोलने से आप अपराध बोध की भावना से ग्रस्त होते हैं?
उत्तर :
सामान्यतः झूठ बोलने को अनैतिक माना जाता है लेकिन गीता में बताया गया है कि आपद धर्म के समय झूठ बोलना सच बोलने से भी बेहतर है क्योंकि यहाँ उद्देश्य और लक्ष्य पवित्र होता है।
निम्नलिखित परिस्थितियों में झूठ बोलने को हम उचित कह सकते हैं-
1. यदि किसी के जीवन की रक्षा करने के लिये झूठ बोला गया है तो वह नैतिक है।
2. संविधान और संप्रभुता की रक्षा के लिये तात्कालिक रूप से बोला गया झूठ जो देश या मानवता के व्यापक हित को साधता हो।
3. किसी व्यक्ति के अधिकारों का हनन हो रहा है या किसी को झूठ से फायदा हो किंतु नैतिक रूप से अच्छा हो रहा है, जैसे किसी रोगी को उम्मीद भाव से सूचना देना कि आप का स्वास्थ्य बहुत तेजी से सुधर रहा है, आप जरूर ठीक हो जाएंगे।
4. यदि आपकी सकारात्मक सोच है और कुछ परिस्थितियों में किसी को फायदा हो और नैतिक अशुभ न हो तो झूठ बोलना नैतिक हो सकता है।
इस प्रकार के झूठ के अंदर कभी भी अपराध बोध की भावना नहीं आती क्योंकि गांधी जी ने कहा था कि अपवाद की परिस्थितियों के अंदर झूठ सच से भी बेहतर होता है। वहीं अपराध बोध की भावना तभी आएगी जब हमने अपने लिये झूठ बोला हो उदाहरण के रूप में  हम लांस आर्मस्ट्रांग को देख सकते हैं जिसने वर्ल्ड एन्टी डोपिंग एजेंसी (WADA) द्वारा प्रतिबंधित दबाओं का उपयोग करते हुए साइकिलिंग के क्षेत्र में कई खिताब जीते थे, जिसे बाद में वापस ले लिया गया था।
सूचना और उपभोक्तावाद के इस युग में मीडिया द्वारा चित्रित महिलाओं की छवि, उनके प्रति हमारे ‘सामाजिक अभिवृत्ति’ को गहरे तौर पर प्रभावित करती है। चर्चा करें।
उत्तर :
हमारी सामाजिक अभिवृत्ति के निर्माण में हमारी संस्कृति, परंपरा, संस्कार, पारिवारिक माहौल के साथ-साथ वर्तमान समय की घटनाएँ, उनका चित्रण एवं विश्लेषण का तरीका इत्यादि सभी का महत्त्व होता है।
सूचना क्रांति के इस दौर में अन्य कारकों की अपेक्षा मीडिया का महत्त्व बढ़ता जा रहा है। हमारे कपड़े, खाना-पीना, सोचने का तरीका इत्यादि सभी इससे प्रत्यक्ष और परोक्ष रूप से प्रभावित होने लगे हैं। अतः महिलाओं के कई अलग-अलग चित्रण, जो एक-दूसरे के विपरीत भी होते हैं, से भी समाज का महिलाओं के प्रति नज़रिया बदला है।
इस चित्रण की एक सकारात्मक धारा भी है जो महिलाओं को सशक्त, प्रगतिशील, कर्मयोगी तथा मज़बूत दिखाती है। इससे समाज में बेटियों के प्रति सम्मान का भाव और भी बढ़ जाता है। 
गीता फोगाट, सानिया मिर्जा, पी.वी.सिंधू, साक्षी मलिक जैसी बहादुर बेटियों को मीडिया में उनके कार्य के कारण खास तवज्जों मिलने से अन्य लड़कियों का भी आत्मविश्वास बढ़ता है।
फिल्म अभिनेत्रियों के कार्य तथा उनके कुछ कथन भी समाज को एक अलग नज़रिया देते हैं, जिसमें वे अपने शरीर और आत्मा पर सिर्फ और सिर्फ अपनी सत्ता स्वीकार करती है। ‘माई बॉडी माई च्वाईस’ जैसे कथन उनके इसी आत्मविश्वास को प्रदर्शित करते हैं।
लेकिन इस छवि चित्रण के कुछ स्याह पक्ष भी हैं जिसमें महिलाओं को ‘कामोडिटी’ की तरह प्रयोग किया जाता है और किसी उत्पाद की तरह ही बाजार में उनकी सुंदरता एवं शारीरिक गठन का प्रदर्शन किया जाता है, जो व्यक्ति के तौर पर और एक वर्ग के तौर पर भी उनकी गरिमा का हनन है। और इसी का परिणाम होता है कि आम आदमी भी महिलाओं को कभी-कभी कमोडिटी की तरह देखने लगता है।
स्पष्ट है सूचना क्रांति और उपभोक्तावाद के दौर ने महिलाओं की मिश्रित छवि प्रस्तुत कर हमारी अभिवृत्ति को भी वैसा ही रूप प्रदान किया है। अच्छी बात यह है कि नकारात्मक छवि-चित्रण अब कम हो रहे हैं और उनके मज़बूत पक्षों को ज़्यादा उभारा जा रहा है ,जैसे उनकी ममता, सहिष्णुता, परिवार के प्रति उनका समर्पण, तनाव झेलने की उनकी क्षमता इत्यादि, न कि अपनी गोरी एवं छरहरी काया या उनके कपड़े।
किसी विशिष्ट परिस्थिति में हम किन मानदंडों पर किसी व्यक्ति की क्रिया को नैतिक या अनैतिक ठहरा सकते हैं? दैनिक जीवन में आने वाली नैतिक दुविधाओं को आप किस प्रकार सुलझाएंगे?
उत्तर :
सामान्यतः संविधान, मानवाधिकार स्थापित नियम, कानून, अधिनियम, मूल्य विभिन्न नैतिक मान्यताएँ पर्सनल लॉ इत्यादि के अनुसार कार्य को नैतिक माना जाता है, इनसे इतर कार्य को अनैतिक माना जाता है।
नैतिक और अनैतिक मानने के लिये कुछ अन्य आधार भी हैं, जैसे- कर्त्ता कौन है? उसका इरादा क्या है? उसका प्रभाव क्या है? और उसकी परिस्थितियाँ क्या हैं?
यदि कर्त्ता 7 वर्ष से छोटा है तो उसके कार्यों को नीतिशून्य माना जाता है, वहीं यदि कर्त्ता वयस्क है तो वह अपने कार्यों के लिये उत्तरदायी होता है।
इसी प्रकार कर्त्ता का इरादा क्या है? यदि इरादा नकारात्मक है तो उसके कार्य अनैतिक होते हैं, किंतु यदि सरकारात्मक इरादा है और फिर भी कुछ नकारात्मक हो जाए तो उसे नैतिकता के अंतर्गत माना जाता है; जैसे चिकित्सक द्वारा इलाज करने पर भी रोगी की मृत्यु हो जाना। 
कार्य का प्रभाव क्या है? किसी काम को करने के बाद उसका प्रभाव नकारात्मक है या सकारात्मक; जैसे यदि कोई व्यक्ति ऐसा उपन्यास लिखता है जो वास्तव में सामाजिक स्थिति का विश्लेषण करता है, किंतु उसके कारण दंगा भड़क जाता है तो प्रयास सार्थक होते हुए भी नकारात्मक है। हालाँकि यह कार्य नैतिक था किंतु इसके परिणाम अनैतिक हो गए।
यदि दैनिक जीवन में कोई दुविधा आए तो निम्नांकित आधारों पर फैसला करेंगे-
जब कानून में नैतिक दुविधा हो तो उस कानून पर ज़्यादा ज़ोर देंगे जो हमारे पेशे और सार्वजनिक जीवन को अधिक लाभ पहुँचाए।
व्यक्तिगत हित को हमेशा द्वितीय स्तर पर रखेंगे ताकि अधिक-से-अधिक सामाजिक लाभ हो।
जब दो मूल्यों में संघर्ष हो तो हम देखेंगे कि कौन-सा मूल्य अधिक महत्त्वपूर्ण है; जैसे मित्र की सहायता तथा बेहतर समाज निर्माण के योगदान में दुविधा हो तो सामाजिक ज़िम्मेदारी प्राथमिक होगी। 
नैतिक दुविधा में सामूहिक बुद्धिमत्ता को भी ध्यान में रखेंगे तथा पूर्व में किस तरह के निर्णय लिये गए थे इस बात को भी ध्यान में रखेंगे।
पारिवारिक मूल्यों से अधिक राष्ट्रीय मूल्यों को महत्त्व देंगे।
निष्कर्षतः हम कह सकते हैं कि दैनिक जीवन में निर्णय लेते वक्त जातिवाद, क्षेत्रवाद, भाषावाद इत्यादि विचारों की बजाय जनहित, परहित और तार्किकता का भी ध्यान रखेंगे।
"जो लोग धर्म को राजनीति से अलग करते हैं, वे यह नहीं जानते कि धर्म क्या होता है।" कथन के संदर्भ में, भारत में लोगों की राजनीतिक अभिवृत्ति में धर्म की भूमिका तथा उसके परिणामों का परीक्षण करे।
उत्तर :
‘धर्मविहीन राजनीति’ को महात्मा गांधी ने ‘सात पापों’ (Seven Sins) में से एक प्रमुख पाप माना था। वस्तुतः उनका उद्देश्य यहाँ राजनीति को नैतिक बनाए रखने से था।
कौटिल्य के अर्थशास्त्र में भी व्यक्त है कि राजनीति में लोगों के ‘सर्वश्रेष्ठ नैतिक मूल्यों’ की परीक्षा होती है। इन नैतिक मूल्यों को बनाए रखने, उसे और उच्चता प्रदान करने इत्यादि के लिये कोई ‘सोर्स ऑफ मोटिवेशन’ तो चाहिये हीं और यह मॉटिवेशन वे धर्म से प्राप्त करते थे। वस्तुतः ‘धर्म’ की उनकी परिभाषा पश्चिम के ‘रिलीजन’ से अलग है, इसलिये पश्चिमी मूल्य जिसमें ‘राज्य एवं चर्च का पूर्णतः विलगाव’ होता है से उलट वे धर्म और राजनीतिक को सहगामी मानते थे।
भारतीय परंपरा में ‘धर्म’, ‘धृ’ धातु से निर्मित है जिसका अर्थ होता है धारण करना। जैसे पितृ धर्म, मातृ धर्म, पुत्र धर्म, छात्र धर्म इत्यादि। यह लोगों को कुछ नैतिक कर्त्तव्य करने को प्रेरित करता है। और इस अर्थ में राजनीति में ‘धर्म काम्य ही नहीं बल्कि अनिवार्य’ भी है।
चूँकि धर्मपरायणता भारतीयों के सभी कार्य-व्यापार में दिखाई देता है। अतः राजनीति पर भी धर्म का स्वाभाविक रूप से प्रत्यक्ष एवं अप्रत्यक्ष प्रभाव रहता है।
सकारात्मक संदर्भ में देखें तो यह राजनीति में शुचिता बनाए रखने, राजनीतिज्ञों द्वारा जनसेवा को अपना कर्त्तव्य के रूप में देखने इत्यादि में काफी योगदान करता है। लेकिन व्यवहार में इसके नकारात्मक परिणाम अधिक दिखाई देते हैं-
1. सांप्रदायिक राजनीति ने आजादी के आंदोलन को तो कमजोर किया ही था, देश का धार्मिक आधार पर विभाजन कराया जिससे लाखों लोग बेघर हुए और हजारों लोगों की जाने गई। 
2. आज़ादी के बाद भी इसी दुषित राजनीति के प्रभावस्वरूप दंगे होते है तथा लोगों के बीच सांपद्रायिक आधार पर विद्वेष पनपता है।
3. धर्म के अत्यधिक प्रभाव के कारण राजनीति में अधिक महत्त्व के मुद्दे जैसे-शिक्षा, स्वास्थ्य, रोजगार इत्यादि गौण होकर मंदिर-मस्जिद पर फोकस हो जाती है।
4. राजनीतिज्ञ भी लोगों की इस भावना को तुल देकर अपने उत्तरदायित्व से बचते हैं।
5. देश का आर्थिक विकास, सामाजिक ताना-बाना तो प्रभावित होता ही है अंतर्राष्ट्रीय स्तर पर भी देश की छवि को नुकसान पहुँचता है।
कुल मिलाकर, धार्मिक प्रभाव के जिस सकारात्मक परिणाम की उम्मीद की गई थी उतना भले ही न दिखे पर भाईचारा एवं बंधुत्व के उच्चतम आदर्शों की प्राप्ति के लिये यह एक ‘बाईंडिंग फोर्स’ की तरह कार्य करता है जिसका प्रयोग कर राजनीति को और भी नैतिक बना सकते हैं।
एक लोकसेवक से सदैव अपेक्षित रहता है कि वह सार्वजनिक निधियों का उचित, तर्कपूर्ण एवं न्यासंगत उपयोग व वितरण करे। यह तभी संभव है जब व्यवस्था भ्रष्टाचार रहित हो। इस संदर्भ में लोकसेवाओं में व्याप्त भ्रष्टाचार से निपटने के लिये नवाचारी उपायों को सुझाएँ।
उत्तर :
सार्वजनिक निधि कल्याणकारी तथा अन्य सरकारी योजनाओं के लिये धन का अंतिम व एकमात्र स्रोत होती है। ऐसे में,    जनसामान्य की बेहतरी व राष्ट्र की प्रगति के लिये सार्वजनिक निधियों का कुशल उपयोग एक अनिवार्य आवश्यकता है।
लोकसेवाओं में भ्रष्टाचार को दूर करके ही सार्वजनिक निधियों का अधिकतम उपयोग सुनिश्चित किया जा सकता है। विभिन्न प्रकार के कानूनों की उपस्थिति के बावजूद लोक सेवाओं में व्याप्त भ्रष्टाचार कुछ अन्य नवाचारी उपायों की भी मांग करता है।

भ्रष्टाचार से निपटने के लिये किये जा सकने वाले अन्य उपायः
सार्वजनिक व व्यक्तिगत जीवन में उच्च नैतिक मूल्यों को बढ़ावा देना। भ्रष्टाचार से निपटने के लिये ब्रिटेन की लार्ड नोलन की रिपोर्ट में प्रस्तुत 7 सिद्धांत-निःस्वार्थता, सत्यनिष्ठा, वस्तुनिष्ठता, उत्तरदायित्व की भावना, खुलापन, ईमानदारी और नेतृत्व विशेष रूप से महत्त्वपूर्ण हैं। 
सभी विभागों के लिये नीति संहिताओं व आचरण संहिताओं का निर्माण और उनका कड़ाई से पालन।
गोपनीयता की संस्कृति की जगह पारदर्शिता की संस्कृति का विकास करना। पारदर्शिता नागरिकों को सरकार के कामों की जानकारी प्रदान कर उन्हें सरकार के कार्यों की समीक्षा करने में सक्षम बनाती है। उत्तरदायित्व का सुनिश्चित व वस्तुनिष्ठ निर्धारण।
विकेंद्रीकरण तथा शासन में लोगों की सहभागिता बढ़ाना। 
प्रशासन में नागरिक समाज की भागीदारी बढ़ाना।
शिक्षा व्यवस्था में सुधार तथा शिक्षा द्वारा भ्रष्टाचार विरोधी मूल्यों को बढ़ावा दिया जाना।
केंद्रीय सतर्कता आयोग, प्रवर्तन निदेशालय, केंद्रीय अन्वेषण ब्यूरो जैसी संस्थाओं को राजनीतिक नियंत्रण व दबाव से मुक्त रखना। सशक्त लोकपाल/लोकायुक्त प्रणाली की स्थापना करना।
इस प्रकार, एक बहुआयामी व दीर्घकालीन रणनीति द्वारा ही लोक सेवाओं को भ्रष्टाचार से मुक्त कर सार्वजनिक निधियों का सदुपयोग सुनिश्चित किया जा सकता है।
‘अंतर्राष्ट्रीय संबंधों में नैतिकता’ के संदर्भ में भारत के पंचशील सिद्धांतों को सदैव सराहना मिली है किंतु इन आदर्शों के कारण विदेश नीति में आई कठोर यर्थाथवाद की कमी के कारण देश ने भारी कीमत भी चुकाई है। इस संबंध में अपना मत प्रकट करें।
उत्तर :
भारत की विदेश नीति इसके स्वतंत्रता संघर्ष के गांधीवादी मूल्यों पर आधारित है। यह गांधीवादी विचार ही ये जिन्होंने भारत की आजादी के आरंभिक दशकों में विदेश नीति का स्वर निश्चित किया। ‘पंचशील सिद्धांत’ भारतीय विदेश नीति की बहुत पहले की अवस्था से जुड़ा है। संभवतः नेहरू ने इसे नीति का मध्य बिंदु माना जो अंतर्राष्ट्रीय संबंधों में नैतिकता की मशाल लिये खड़ा है। कुल लोग इन सिद्धांतों में ‘आदर्शवाद’ की प्रशंसा करते हैं तो अन्य इसके यथार्थवाद के लिये काफी निंदा भी करते हैं।
पंचशील सिद्धांतों को इस दौर में भी राजनयिकता का उच्च ‘वाटर मार्क’ माना जाता है। पंचशील में राष्ट्रों के बीच शांतिपूर्ण सह-अस्तित्व या राज्यों के बीच शासकीय संबंधों के लिये पाँच सिद्धांत हैं। इनका पहला औपचारिक कूटीकरण संधि के रूप में उस समय हुआ जब 1954 में चीन और भारत के मध्य समझौता हुआ। जिन पाँच सिद्धांतों का राज्यों को पालन करना है, वे निम्नलिखित हैं- 
सभी देशों द्वारा अन्य देशों के क्षेत्रीय अखंडता और प्रभुसत्ता का सम्मान करना।
दूसरे देश के आंतरिक मामलों में हस्तक्षेप न करना।
दूसरे देश पर आक्रमण न करना।
परस्पर सहयोग व लाभ को बढ़ावा देना।
शांतिपूर्ण सह-अस्तित्व की नीति का पालन करना। 
पंचशील इस आधार पर आश्रित था कि जो राज्य साम्राज्यवादी काल के बाद स्वतंत्र हो गए थे, वे अंतर्राष्ट्रीय संबंधों में नई व सैद्धांतिक सोच विकसित करेंगे। नेहरू ने कहा था- "यदि ये सिद्धांत सभी देशों के आपसी संबंधों में शामिल हो जाते हैं तो निःसंदेह शायद ही कोई विवाद हो और कोई युद्ध हो।"
परंतु, पंचशील भारत के लिये एक दुखद घटना के समान रह गया। भारत और चीन के बीच सीमा विवाद का परिणाम 1962 का युद्ध था। पंचशील समझौता 8 वर्षों के लिये निश्चित हुआ था (1954-1962) लेकिन जब यह समाप्त हुआ तब इसके नवीकरण के प्रावधान को उठाया ही नहीं गया।
भारत की विदेश नीति में आदर्शवाद के आधिक्य के चलते कठोर यथार्थवाद में आई कमी से भारत को भारी कीमत चुकानी पड़ी हैं। भारत की विदेश नीति की कुछ गलतियाँ निम्नलिखित रही-
1948 में कश्मीर के मुद्दे को यू.एन. में ले जाना।
चीन के प्रति ‘भाई-भाई’ की नीति अपनाना।
नेपाल को पूर्णतः भारतीय संरक्षा प्रणाली में शामिल करने का अवसर खोना।
चीन के मुकाबले तिब्बत के स्वायत्त राज्य की स्थिति का समर्थन करने में असफलता।
आजादी के बाद गांधी जी के हठ से विवश हो पाकिस्तान को 55 करोड़ रूपए देना जबकि वह कश्मीर पर आक्रमण कर चुका था।
1972 में पाकिस्तान के 90000 सैनिक भारत के पास बंदी थे, इसके बदले पाकिस्तान से अपनी शर्तें न मनवा पाना आदि।
अंततः यह कहना ही तर्कसंगत रहेगा कि अंतर्राष्ट्रीय संबंधों के संदर्भ में नीति तैयार करते समय राष्ट्रीय हितों केा प्राथमिकता देना ‘नैतिकता’ से भी अधिक जरूरी व यथार्थवादी विचार है। कठोर यथार्थवाद के आलोक में ही विदेश नीति का परिचालन उचित तरीके से किया जा सकता है, न कि महज भावनाओं और आदर्शों में बहकर।